എല്ലാം ഈശ്വരനിശ്ചയം : 101ാമത് ഭക്തിഗാനരചനയില് സുജിത വിനോദ് പാലാ : ഗുരു ചരണ ധൂളിയില് ധന്യമാം ദേശം കെഴുവംകുളം .... അവിടം വാഴും ഗുരുദേവാ, ദേവദേവാ... സുജിത വിനോദ് എഴുതുകയാണ് 101ാമത് ഭക്തിഗാനം. കാവ്യലോകത്ത് സ്വന്തമായൊരു പുസ്തകം പ്രസിദ്ധീകരിച്ച വീട്ടമ്മയായ സുജിത നാട് കൊവിഡില് നട്ടംതിരിഞ്ഞു തുടങ്ങിയ കാലത്താണ് ഭക്തിഗാന രചനയിലേക്ക് തിരിഞ്ഞത്.വയലാ ശ്രീബാല സുബ്രഹ്മണ്യസ്വാമി ക്ഷേത്രത്തിലേക്ക് വേണ്ടിയായിരുന്നു ആദ്യ രചന. തന്റെ ആദ്യ കാവ്യസമാഹാരം ശലഭഗീതത്തിന്റെ കൈയ്യെഴുത്തു പ്രതി പൂജിക്കാനാണ് ഉഴവൂര് ആറുകാക്കല് കുടുംബാംഗമായ സുജിത വയലാ ക്ഷേത്രത്തിലെത്തിയത്. ഇതറിഞ്ഞ ക്ഷേത്രയോഗം പ്രസിഡന്റ് സജീവ് വയലാ, ശ്രീബാലസുബ്രഹ്മണ്യ സ്വാമിയെ സ്തുതിച്ച് പാട്ടെഴുതാന് ആവശ്യപ്പെടുകയായിരുന്നു. അന്ന് രാത്രി ഉറക്കത്തില് വയലാ ക്ഷേത്രവും പരിസരവും ഭഗവാനെയുമൊക്കെ ഞാന് സ്വപ്നം കണ്ടു. പുലര്ച്ചെ 3ന് എഴുന്നേറ്റ് കണ്ട കാര്യങ്ങള്ക്ക് കാവ്യാക്ഷരമേകിയപ്പോള് ഭക്തിഗാനമായി. രാവിലെ തന്നെ ഞാനത് വയലാ ക്ഷേത്രത്തിലെത്തിച്ചപ്പോള് ക്ഷേത്ര ഭാരവാഹികള്ക്കും ആശ്ചര്യം ആദ്യ ഭക്തിഗാനം പിറന്നതിനെപ്പറ്റി പറയുമ്ബോള് അറിയാതെ സുജിത കൈകൂപ്പി മിഴിനിറഞ്ഞു. തുടര്ന്ന് ഉള്ളനാട് കുന്നിന് ദേവീക്ഷേത്രം മുതല് വിവിധ ക്ഷേത്രങ്ങള്ക്കു വേണ്ടിയും മഹാഗുരുവിനെ സ്തുതിച്ചും നിരവധി പാട്ടുകളെഴുതി. പലതും റിക്കാര്ഡും ചെയ്തു. 101ാമത്തെ പാട്ട് കെഴുവംകുളം ഗുരുദേവക്ഷേത്രത്തിനു വേണ്ടി കഴിഞ്ഞ ദിവസമെഴുതി. ഗുരുദേവജയന്തി നാളില് കെഴുവംകുളം ക്ഷേത്രനടയില് സമര്പ്പിച്ച ഗാനം മേല്ശാന്തി മഹേശ്വരന് പമ്ബാവാലി പ്രകാശനം ചെയ്തു. സ്കൂള് കോളജ് പഠനകാലത്ത് ഉപന്യാസ രചനയിലും കവിതാരചനയിലും നിരവധി പുരസ്ക്കാരങ്ങള് സുജിതയ്ക്ക് ലഭിച്ചിട്ടുണ്ട്. മാതൃകലാലയമായ മേലുകാവ് ഹെന്ട്രി ബേക്കര് കോളജിനു വേണ്ടി എഴുതിയ തിരുമുറ്റം എന്ന ഗാനവും ശ്രദ്ധിക്കപ്പെട്ടു. മേലുകാവ് കോളജിലെ മലയാളം അദ്ധ്യാപകനായിരുന്ന പ്രൊഫ. മാത്യൂ പണിക്കര്ക്ക് സമര്പ്പിച്ച ശലഭ ഗീതം കാവ്യപുസ്തകത്തിന്റെ പ്രകാശനം 2019 നവംബര് 2നായിരുന്നു. 70 കവിതകളാണ് ഇതിലുള്ളത്. അദ്ധ്യാപകരായിരുന്ന ഷാജി പുളിക്കല്, പ്രൊഫ. രാജു.ഡി. കൃഷ്ണപുരം എന്നിവരുടെ പ്രോത്സാഹനവും ഭര്ത്താവും ക്ഷേത്രശാന്തിയുമായ വിനോദ് , ഏക മകന് യദുകൃഷ്ണ തുടങ്ങിയവരുടെ പിന്തുണയുമാണ് തനിക്ക് തുണയാകുന്നതെന്ന് സുജിത പറയുന്നു.